Beweging hou 'n gesamentlike Helpmekaar-dag - Solidariteit Beweging
Dinsdag | 07 April | 2020
Die Solidariteit Beweging, hou vandag 7 April 2020 'n aanlyn Helpmekaar-dag. Die doel van die dag is om 'n reuse-helpmekaarpoging te loods deur die krag van die gemeenskap in te span om mense in maatskaplike nood te help, om besighede te ondersteun en om kinders te help sodat hulle steeds kan skoolgaan gedurende hierdie onsekere tye. Die dag sal ten bate van die Solidariteit Beweging se krisisfonds wees.
Volgens Flip Buys, voorsitter van die Solidariteit Beweging, is die Beweging daarop gegrond om 'n Helpmekaar-Beweging te wees en moet gemeenskappe nou midde-in die koronakrisis saamstaan. "Dit is die begin van 'n helpmekaarpoging. In die tye wat voorlê, gaan ons mekaar moet help en die Beweging sal al sy instellings inspan om dit te vermag," het Buys gesê.
Op dié Helpmekaar-dag gaan daar ook 'n beroep op die gemeenskap gedoen word om klein- en mediumsakeondernemings te help. Volgens Kallie Kriel, uitvoerende hoof van AfriForum, lê die beste hulp aan sakeondernemings in die koopkrag van verbruikers. Duisende sakeondernemings het reeds by AfriForum se sakenetwerk by afriforumnetwerk.co.za geregistreer. Ondernemings word aangemoedig om by die netwerk te registreer sodat mense aangemoedig kan word om by hulle te koop.